
	Παρουσίαση του βιβλίου
ΑΝΤΙΣΤΑΣΗ

«ΕΤΣΙ ΥΠΕΡΑΣΠΙΣΤΗΚΑΜΕ

 ΤΗ ΔΗΜΟΚΡΑΤΙΑ...»

του Χρύσανθου Χρυσάνθου

στο Σπίτι της Κύπρου
	[image: image1.jpg]ANTIZTAZH

%







Την Πέμπτη 25 Οκτωβρίου 2018, το Σπίτι της Κύπρου και η Επιτροπή Καταρτισμού και Τήρησης Μητρώου Μαχητών της Αντίστασης, με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού, πραγματοποίησαν στο Σπίτι της Κύπρου, την παρουσίαση του βιβλίου του Χρύσανθου Χρυσάνθου, ΑΝΤΙΣΤΑΣΗ «ΕΤΣΙ ΥΠΕΡΑΣΠΙΣΤΗΚΑΜΕ ΤΗ ΔΗΜΟΚΡΑΤΙΑ...». Μαρτυρίες για τους αγώνες κατά του πραξικοπήματος της χούντας και της ΕΟΚΑ Β΄ στην Κύπρο. Το Μνημείο Δημοκρατίας και Αντίστασης που κοσμεί το εξώφυλλο είναι έργο της γλύπτριας Μάρως Μπαρτζίλη.
«Ο άνθρωπος έχει δικαίωμα να έχει πρόσβαση στην ιστορική αλήθεια και έχει χρέος να την αναζητήσει. Το βιβλίο του Χρύσανθου Χρυσάνθου είναι περισσότερο επίκαιρο από ποτέ, γιατί οι ατόφιες μαρτυρίες που συγκεντρώνει για τα γεγονότα του ΄74 και για ό,τι προηγήθηκε αποτελούν πρωτογενές υλικό και αναπόδραστο εργαλείο της ιστορικής μνήμης» είπε η Μορφωτική Σύμβουλος κ. Νάντια Στυλιανού καλωσορίζοντας τους παρευρισκόμενους.

Επισημαίνοντας ότι το βιβλίο είναι μια πολύτιμη καταγραφή για την ιστορία της Κύπρου αλλά και γενικότερα για τον ελληνισμό, η δημοσιογράφος κ. Αλεξάνδρα Χριστακάκη ανέλαβε τον συντονισμό της εκδήλωσης.
Χαιρετισμό απηύθυνε ο Πρόεδρος της Επιτροπής Καταρτισμού και Τήρησης Μητρώου Μαχητών της Αντίστασης, κ. Γιώργος Λουκά υπογραμμίζοντας ότι «Γνώμονάς μας με την καταγραφή μαρτυριών, γεγονότων και καταστάσεων, είναι η διατήρηση της μνήμης μια επώδυνης εποχής, η ανάδειξη άγνωστων πτυχών σε σχέση με την αντίσταση, τις συνωμοσίες, την προδοσία και το έγκλημα εις βάρος της Κύπρου».
Ο Πρόεδρος της Επιτροπής Φυλακισθέντων και Εξορισθέντων Αντιστασιακών 1967-1974 (Ε.Φ.Ε.Α.), κ. Κώστας Μανταίος στον χαιρετισμό του μίλησε για την κοινή μοίρα και τους κοινούς αγώνες για την ελευθερία και τη δημοκρατία του λαού της Κύπρου και της Ελλάδας και τόνισε ότι «η μνήμη συνδέει το παρελθόν με το παρόν, γι’ αυτό θα πρέπει οι παλαιότεροι να μεταλαμπαδεύσουν στη νεότερη γενιά την ιστορία μέσα από τις εμπειρίες και προσωπικές μαρτυρίες».
Εξαίροντας τη συμβολή και την προσφορά του κ. Γιαννάκη Ομήρου κατά τη διάρκεια της πολιτικής του δράσης, ο Πρέσβης της Κυπριακής Δημοκρατίας κ. Κυριάκος Κενεβέζος, είπε ότι «έχουμε ευθύνη και υποχρέωση να σεβόμαστε τους ανθρώπους που αγωνίστηκαν, να γνωρίζουμε αυτούς οι οποίοι ήταν απέναντι από αυτούς που αγωνίστηκαν και  που σήμερα μας οδηγούν εδώ με αφορμή την έκδοση του βιβλίου».

Στη συνέχεια ακούστηκαν οι προσωπικές μαρτυρίες από τους αντιστασιακούς, κ. Σταύρο Κορνήλιο, στενό συνεργάτη του Αρχιεπισκόπου Μακαρίου Γ΄ και κ. Ανδρέα Φιλιππίδη,  μέλος της Επιτροπής Καταρτισμού και Τήρησης Μητρώου Μαχητών της Αντίστασης.
 Ο τέως Πρόεδρος της Βουλής των Αντιπροσώπων της Κυπριακής Δημοκρατίας, κ. Γιαννάκης Ομήρου, μιλώντας για την έκδοση, υπογράμμισε ότι «το βιβλίο είναι ένας ύμνος για τη δημοκρατία και την ελευθερία. Μια πολύτιμη προς την ιστορία και την αυθεντική καταγραφή της. Ως μιας αέναης προσπάθειας, ως ενός ασταμάτητου αγώνα ενάντια στη λησμοσύνη, τη διαστρέβλωση και την απόπειρα πλαστογράφησης της αλήθειας. Μια επιβεβαίωση του αξιώματος ότι ‘ένας λαός δεν μπορεί να ελπίζει αν δεν έχει συλλογική συνείδηση και μνήμη της ιστορίας, του παρελθόντος και του πολιτισμού του’. Ως προϋπόθεσης ‘εκ των ων ουκ άνευ’ για να υπάρξει ως εθνική και πολιτιστική οντότητα».
 Ο Επίτιμος Αντιστράτηγος, πρώην Βουλευτής κ. Άγγελος Πνευματικός στην ομιλία του για το βιβλίο τόνισε ότι «ο συγγραφέας πετυχαίνει, μέσα από τις μαρτυρίες των αγωνιστών, αλλά και με την εμπεριστατωμένη και μεστή εισαγωγή του, να καταστήσει γνωστές πτυχές, του δράματος της Κύπρου, την ώρα που η κοινωνία βομβαρδίζεται με πληροφορίες, που πολλές φορές διαστρεβλώνουν την πραγματικότητα. Κανένα από τα μέχρι σήμερα κυκλοφορούντα βιβλία, δεν έχει καταγράψει τις λεπτομέρειες που αναφέρονται στις μαρτυρίες οι οποίες σήμερα βλέπουν το φως της δημοσιότητας».
Η σύζυγος του ήρωα του αντιχουντικού αγώνα Σπύρου Μουστακλή, κ. Χριστίνα Μουστακλή μιλώντας για τον συγγραφέα του βιβλίου επεσήμανε ότι «κατέγραψε τις ατόφιες μαρτυρίες και τα εγκλήματα με περίσσεια, χαρισματική και αριστοτεχνική λιτότητα του λόγου και της έκφρασης.  Έγραψε ένα βιβλίο -έργο, πόνημα- με όλες τις έννοιες και τις συνιστώσες που τις εκφράζουν οι καταθέσεις ψυχής των αντιστασιακών ηρώων, αδελφών μας της προδομένης και αιματοβαμμένης ιστορίας της Κύπρου μας».
Η εκδήλωση ολοκληρώθηκε με την αντιφώνηση του συγγραφέα ο οποίος ευχαρίστησε όλους όσοι συνετέλεσαν τόσο στη διοργάνωση της παρουσίασης του βιβλίου όσο και στην έκδοσή του. Ιδιαίτερες ευχαριστίες απηύθυνε σε όλους όσοι είχαν τη ψυχική δύναμη και την καλοσύνη να του αφηγηθούν όσα θυμούνταν και γνώριζαν.

